C 125/314
SK
Úradný vestník Európskej únie
5.4.2023
Streda 14. septembra 2022 (91)
Väčšiu ochranu spotrebiteľa by mali zaručiť účinné, nezávislé mimosúdne mechanizmy na urovnávanie sporov dostupné pre všetkých spotrebiteľov, ako sú ombudsman pre otázky energetiky, orgán spotrebiteľov alebo regulačný orgán.
Preto by členské štáty mali zaviesť rýchle a účinné postupy na vybavovanie sťažností.
(92)
Treba uznať a aktívne podporovať prínos komunít vyrábajúcich energiu z obnoviteľných zdrojov podľa smernice (EÚ) 2018/2001 ▌a občianskych energetických spoločenstiev podľa smernice (EÚ) 2019/944 k dosahovaniu cieľov Európskej zelenej dohody a plánu cieľov v oblasti klímy do roku 2030.
Preto by členské štáty mali zvážiť a podporovať úlohu komunít vyrábajúcich energiu z obnoviteľných zdrojov a občianskych energetických spoločenstiev.
Tieto komunity a spoločenstvá môžu členským štátom pomôcť uplatňovať zásadu prvoradosti energetickej efektívnosti na miestnej úrovni, pretože presadzujú energetickú efektívnosť na miestnej úrovni alebo na úrovni domácností, ako aj vo verejných budovách v spolupráci s miestnymi orgánmi.
Môžu posilniť postavenie spotrebiteľov a zaangažovať ich a umožniť určitým skupinám odberateľov v domácnostiach (vrátane domácností vo vidieckych, vzdialených a najvzdialenejších regiónoch) účasť na projektoch a opatreniach v oblasti energetickej efektívnosti, pričom takéto akcie často kombinujú s investíciami do energie z obnoviteľných zdrojov.
Energetické komunity a spoločenstvá takisto zohrávajú významnú úlohu pri vzdelávaní a zvyšovaní informovanosti občanov o opatreniach, ktoré môžu prijať na dosiahnutie úspor energie.
Energetické komunity a spoločenstvá, ak ich riadne podporia členské štáty, môžu prispieť k boju proti energetickej chudobe podporou projektov energetickej efektívnosti, nižšej spotreby energie a nižších taríf za dodávky.
Členské štáty by mali odstrániť zbytočné prekážky, aby zabezpečili atraktívnosť budovania energetických komunít a spoločenstiev.
Orgány verejnej správy na všetkých úrovniach by mali byť v tejto oblasti riadne vyškolené.
(92a)
Dlhodobé zmeny správania pri spotrebe energie možno dosiahnuť posilnením postavenia občanov.
Energetické komunity a spoločenstvá môžu pomôcť dosiahnuť dlhodobé úspory energie, najmä v domácnostiach a zvýšiť udržateľné investície občanov a malých podnikov.
Členské štáty by mali posilniť takéto kroky občanov prostredníctvom podpory komunitných energetických projektov a organizácií.
(93)
Treba uznať prínos jednotných kontaktných miest alebo podobných štruktúr ako mechanizmov, ktoré môžu umožniť mnohým cieľovým skupinám (vrátane občanov, MSP a orgánov verejnej moci) koncipovať a realizovať projekty a opatrenia týkajúce sa prechodu na čistú energiu.
Prínos jednotných kontaktných miest môže byť veľmi dôležitý pre najzraniteľnejších odberateľov vrátane žien v celej ich rozmanitosti a osamelých rodičov, pretože by mohli poskytnúť jednoduchší, spoľahlivý a dostupný zdroj informácií o zlepšeniach energetickej efektívnosti.
Daný prínos môže zahŕňať poskytovanie technického, administratívneho a finančného poradenstva a pomoci, uľahčovanie potrebných administratívnych postupov alebo prístupu na finančné trhy či usmerňovanie v oblasti vnútroštátneho alebo únijného právneho rámca vrátane pravidiel a kritérií verejného obstarávania, ako aj taxonómie EÚ.
(94)
Komisia by mala preskúmať vplyv svojich opatrení zameraných na podporu rozvoja platforiem alebo fór, ktoré zahŕňajú okrem iného subjekty európskeho sociálneho dialógu, posilňovaním programov odbornej prípravy na účely energetickej efektívnosti, a v prípade potreby predloží ďalšie opatrenia.
Takisto by mala podnecovať európskych sociálnych partnerov, aby sa vo svojich diskusiách zaoberali energetickou efektívnosťou, predovšetkým v prospech zraniteľných odberateľov a konečných spotrebiteľov vrátane tých, ktorí čelia energetickej chudobe.
(95)
Ústredným prvkom Európskej zelenej dohody je spravodlivý prechod na klimatickú neutralitu v Únii do roku 2050.
Európsky pilier sociálnych práv, ktorý spoločne 17. novembra 2017 vyhlásili Európsky parlament a Rada, okrem iného zahŕňa základné služby, na ktoré majú všetci nárok.
Podpora prístupu k takýmto službám musí byť dostupná pre osoby v núdzi (45), najmä v kontexte inflačných tlakov a výrazného zvýšenia cien energií.
(45)
Európsky pilier sociálnych práv, Zásada 20 „Prístup k základným službám“: https://ec.europa.eu/info/strategy/priorities-2019-2024/ economy-works-people/jobs-growth-and-investment/european-pillar-social-rights/european-pillar-social-rights-20-principles_sk